Se împlinește un an de când Uniunea Salvați Bucureștiul a reușit, cu votul vostru, să ocupe 54 locuri în consiliile locale ale sectoarelor și în consiliul general al Capitalei. N-am reușit încă să „salvăm Bucureștiul”, dar am făcut o breșă în monolitul politic care a ținut până acum cetățenii la ușa sistemului. Am intrat în politică și am aflat cum gândesc și acționează EI, în defavoarea NOASTRĂ, a tuturor. Am transmis în direct ședințele de consiliu, ca să puteți fi și voi cu noi acolo, și uneori am luat palme și înjurături pentru asta. Am înregistrat mici victorii de etapă, dar marile schimbări, așteptate și de noi, și de voi, sunt încă departe.

Vă invităm, deci, la primul nostru raport public. După primele 365 de zile în legislativul Capitalei vrem să vă arătăm și vouă cum a fost și să vă spunem ce se poate face în continuare. V-am promis în campanie o administrație transparentă și, atât cât ne-a stat în putere, am reușit. În ciuda tuturor piedicilor, suntem încă acolo și vom rămâne. De aceea avem nevoie să ne fiți alături în continuare.